अलीगढ़ (ब्यूरो)। इलाहाबाद में 2013 में आयोजित होने वाले कुंभ मेले में गंगा के स्वच्छ जल की उपलब्धता को लेकर 30 सितंबर को प्रयाग के ज्योतिष पीठ में साधु-संतों का सम्मेलन होगा। इसमें कुंभ मेले की जल व्यवस्था के लिए नीति निर्धारण की जाएगी। इस सम्मेलन में साधु-संत कुछ अहम फैसले भी ले सकते हैं। काशी सुमेरूमठ पीठाधीश्वर शंकराचार्य स्वामी नरेंद्रानंद सरस्वती ने इस संबंध में सरकार को अगाह किया है। वह गुरुवार को एक संस्थान के कार्यक्रम के सिलसिले में अलीगढ़ पहुंचे। आगरा रोड स्थित बिट संस्थान में स्वामी नरेंद्रानंद सरस्वती ने कहा कि 1985 से लेकर 2012 तक स्वच्छता के नाम पर 15 हजार करोड़ रुपये व्यय किए जा चुके हैं, फिर भी गंगा प्रदूषण मुक्त नहीं हुई। उत्तराखंड, यूपी, बिहार और झारखंड सरकार को कारखानों और सीवर का जल गंगा में जाने से रोकने के लिए ठोस कदम उठाना होगा। गंगा विश्व की एकमात्र नदी है, जिससे 13 करोड़ लोगों की जीविका चलती है।ऐसी स्थिति में नदी के प्रवाह को अवरूद्ध करना उसकी हत्या जैसी है। उन्होंने ने कहा कि भारत-पाक एकता में आतंकवाद सबसे बड़ी बाधा है।